એક સમયના ખ્યાતનામ હાસ્યકલાકાર મિસ્ટર બારોટે જિંદગીની મોટા ભાગની વાતો હસી કાઢવામાં લીધી છે, પણ એક તબક્કે તેની લાઇફમાં એવી ઘટના બને છે કે તે પોતે જ મૂંઝાઈ જાય છે કે એ વાતને હસવી કે પછી ગંભીરતા સાથે એ વાતને આગળ વધારવી. બને છે એવું કે મુંબઈ સ્થાયી થઈ ગયેલા પપ્પાની ગામડામાં રહેતી દીકરી એકાએક મુંબઈ પપ્પા પાસે રહેવા આવી જાય છે. માત્ર રહેવા આવે એવું નથી, પણ દીકરીનું સપનું છે કે તે બૉલીવુડમાં બહુ મોટી ઍક્ટ્રેસ બનશે. દીકરીએ ક્યારેય કંઈ ગંભીરતાથી કર્યું નહોતું અને અત્યારે પણ એ જ હાલ હતા. મિસ્ટર બારોટ માટે ધર્મસંકટ એ વાતનું છે કે જેની એકેક હરકત કૉમેડીથી ભરેલી છે અને જેનામાં શહેરની છોકરીમાં હોય એવી ક્વૉલિટીનો છાંટો પણ નથી એ છોકરી કેવી રીતે ઍક્ટિંગના ફીલ્ડમાં આગળ વધી શકે અને ટોચ પર પહોંચે. દીકરીને બાપ પાસેથી સહકાર મળતો નથી એટલે દીકરી કઈ રીતે પોતાના સપનાને સાકાર કરવાનો રસ્તો અપનાવે છે એ પણ નાટકના વિષયમાં સમાવી લેવામાં આવ્યું છે.